Mögulegt er að draga úr útstreymi gróðurhúsalofttegunda á Íslandi um 52% til ársins 2020 ef allar mögulegar mótvægisaðgerðir eru nýttar . Um 64% af þessum samdrætti er vegna bindingar kolefnis í jarðveg . Þetta er að því gefnu að álverið í Straumsvík stækki ekki og að hvorki rísi álver í Helguvík né á Bakka . Þetta eru helstu niðurstöður sérfræðinganefndar á vegum umhverfisráðuneytisins , en nefndin birti ítarlega skýrslu í gær . Í skýrslunni er ekki lagt mat á hver heildarkostnaður gæti orðið við slíkar aðgerðir en á hinn bóginn er lagt mat á hagkvæmni hverrar aðgerðar fyrir sig . Verði álverið í Straumsvík stækkað og álver reist í Helguvík , en í báðum tilvikum liggur starfsleyfi fyrir , yrði útstreymi gróðurhúsalofttegunda 3% hærra árið 2020 en árið 1990 , viðmiðunarár Kyoto-bókunarinnar , þrátt fyrir að gripið yrði til allra möguleika til að draga úr útstreymi . Í samstarfsyfirlýsingu ríkisstjórnarinnar kemur fram að minnka skuli losun gróðurhúsalofttegunda um 50 - 75% til ársins 2050 með tímasettum og tölulegum markmiðum . Nánar er fjallað um málið í Morgunblaðinu í dag .